b'\n_START_ARTICLE_\nVictor Fleming\n_START_SECTION_\nPregled\n_START_PARAGRAPH_\nRo\xc4\x91en, mogu\xc4\x87e, kao potomak Indijanaca, a vrlo rano je pokazivao mehani\xc4\x8darske vje\xc5\xa1tine; dok je radio kao automehani\xc4\x8dar upoznao je redatelja Allana Dwana, koji ga je anga\xc5\xbeirao kao pomo\xc4\x87nika kamermana. Ubrzo postaje snimatelj, rade\xc4\x87i s Dwanom i D. W. Griffithom, a svoj prvi film je re\xc5\xbeirao 1919. godine._NEWLINE_Mnogi Flemingovi nijemi filmovi su bili i akcijski, \xc4\x8desto s Douglasom Fairbanksom u glavnoj ulozi, ili vesterni. Budu\xc4\x87i da je bio neotesan i volio sport, postao je poznat kao "redatelj za mu\xc5\xa1karce". Ali se dokazao rade\xc4\x87i i sa \xc5\xbeenama. Pod njegovom re\xc5\xbeijom, Vivien Leigh je osvojila Oscara kao najbolja glumica, Hattie McDaniel kao najbolja sporedna, a Ingrid Bergman je bila nominirana. (Ukupno je devet glumaca koji su se pojavili u Flemingovim filmovima nominirano za Oscara.)\n_START_SECTION_\nMGM\n_START_PARAGRAPH_\nFleming je 1932. godine po\xc4\x8deo raditi za MGM, a re\xc5\xbeirao je neke od najpresti\xc5\xbenijih filmova studija. U filmovima Crvena pra\xc5\xa1ina (1932.), Bombshell (1933.) i Reckless (1935.) nastupila je Jean Harlow, dok su Otok s blagom (1934.) i Kapetan Hrabrost (1937.) bili pustolovni filmovi. 1938. godine snimio je Probnog pilota s unosnim hollywoodskim zvijezdama Gableom i Tracyjem, a film je sljede\xc4\x87e godine bio nominiran za tri Oscara. Godine 1939. je snimio svoja dva najslavnija filma, \xc4\x8carobnjak iz Oza i Zameo ih vjetar. Njihova slava zasjenila je njihova redatelja. Oba su bila vi\xc5\xa1e producentski projekti, a u oba je Fleming do\xc5\xa1ao kao zamjena za originalnog redatelja nakon \xc5\xa1to je snimanje po\xc4\x8delo, iako je on sam dobio redateljske zasluge (u oba filma je zamijenio istog redatelja, Georgea Cukora). Njegova verzija Dr. Jekylla i g. Hydea (1941.), sa Spencerom Tracyjem, ocijenjena je kao slabija od originalne redatelja Roubena Mamouliana, s Fredricom Marchom u glavnoj ulozi._NEWLINE_Ostalih nekoliko Flemingovih filmova bilo je razo\xc4\x8daranje za neke, a umro je iznenada od sr\xc4\x8danog udara, nakon \xc5\xa1to je zavr\xc5\xa1io film Ivana Orleanska (1948.) s Ingrid Bergman. Flemingova verzija Ivanina \xc5\xbeivota za mnoge filmofile ostaje najbolja, a unato\xc4\x8d podijeljenim kritikama, film je osvojio dva Oscara od sedam nominacija. Nedavno je restauriran u produ\xc5\xbeenu verziju od 145 minuta te su kritike jo\xc5\xa1 pozitivnije.'